作者:白居易
標題:和微之詩二十三首：和李勢女
內容:減一分太短，增一分太長。不朱面若花，不粉肌如霜。色為天下豔，心乃女中郎。自言重不幸，家破身未亡。人各有一死，此死職所當。忍將先人體，與主為疣瘡。妾死主意快，從此兩無妨。願信赤心語，速即白刃光。南郡忽感激，卻立舍鋒鋩。撫背稱阿姉，歸我如歸鄉。竟以恩信待，豈止猜妒忘。由來幾上肉，不足揮幹將。南郡死已久，骨枯墓蒼蒼。願於墓上頭，立石鐫此章。勸誡天下婦，不令陰勝陽。